b'\n_START_ARTICLE_\nMegasoma anubis\n_START_SECTION_\nUtseende\n_START_PARAGRAPH_\nEn stor (hannen opptil 90 millimeter inkludert hornet) og tung bille, likevel ikke en av de aller st\xc3\xb8rste Megasoma-artene. Som vanlig blant hornbiller er hannene mye st\xc3\xb8rre enn hunnene og har lange horn p\xc3\xa5 hodet og pronotum som hunnene mangler. Billen er svart men tett kledt med et gulgr\xc3\xa5tt st\xc3\xb8vlag slik at den svarte fargen knapt skinner gjennom. Kroppsformen er noe avflatet. Hannen har et middels langt og krumt horn p\xc3\xa5 hodet, dette er oppoverb\xc3\xb8yd og gaffeldelt i spissen. P\xc3\xa5 pronotum er det et kort horn i midten som er kl\xc3\xb8vd i spissen og korte, spisse horn p\xc3\xa5 hver side. Beina er forholdsvis lange, f\xc3\xb8ttene med skarpe kl\xc3\xb8r.\n_START_SECTION_\nLevevis\n_START_PARAGRAPH_\nHannene bruker hornene p\xc3\xa5 hodet og pronotum til \xc3\xa5 kjempe om hunnene. De pr\xc3\xb8ver \xc3\xa5 gripe motstanderen mellom hornet p\xc3\xa5 hodet og det p\xc3\xa5 pronotum, og vippe ham over p\xc3\xa5 ryggen. Billene er sv\xc3\xa6rt sterke for sin st\xc3\xb8rrelse._NEWLINE_Larvene lever i jorden og bruker 1-2 \xc3\xa5r p\xc3\xa5 utviklingen. _NEWLINE_De voksne billene spiser gjerne r\xc3\xa5tnende frukt, de kan ogs\xc3\xa5 gj\xc3\xb8re noe skade p\xc3\xa5 palmer ved at de gnager p\xc3\xa5 blomsterstandene.\n_START_SECTION_\nUtbredelse\n_START_PARAGRAPH_\nArten har en ganske begrenset utbredelse i kystn\xc3\xa6re str\xc3\xb8k i det s\xc3\xb8rlige Brasil.'